CELEX: 
Language: ro
Date: 2021-09-28 00:00:00
Title: REGULAMENTUL DELEGAT (UE) …/… AL COMISIEI de completare a Regulamentului (UE) 2021/241 al Parlamentului European și al Consiliului de instituire a Mecanismului de redresare și reziliență prin stabilirea indicatorilor comuni și a elementelor detaliate ale tabloului de bord privind redresarea și reziliența

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               1.1. Context general și obiectiv 
            
            
               Izbucnirea pandemiei de COVID-19 are un impact semnificativ asupra situației economice și sociale din Uniunea Europeană. Deși efectele imediate ale crizei au fost atenuate de măsurile pe termen scurt luate de statele membre, pe termen mediu și lung vor fi necesare investiții masive și reforme structurale în vederea redresării în urma crizei și pentru a construi o Europă mai durabilă, mai rezilientă și mai echitabilă pentru generațiile viitoare. Pentru a face față acestei provocări, Uniunea Europeană a adoptat, în decembrie 2020, un plan european de redresare, constând într-un cadru financiar multianual consolidat pentru perioada 2021-2027 și un nou pachet temporar de redresare, denumit Next Generation EU. Împreună, aceste instrumente vor debloca 1,85 mii de miliarde EUR (la prețurile din 2018) pentru a sprijini statele membre în eforturile lor de soluționare a crizei, de relansare a economiei UE și de plasare a acesteia pe o traiectorie mai durabilă și mai rezilientă.
            
            
               Regulamentul (UE) 2021/241 al Parlamentului European și al Consiliului
                  1
                de instituire a Mecanismului de redresare și reziliență („Regulamentul privind Mecanismul de redresare și reziliență”) a fost adoptat în februarie 2021, fiind cel mai mare program din cadrul Next Generation EU. Cu un buget de 672,5 miliarde EUR, plătit sub formă de sprijin financiar nerambursabil și împrumuturi, Mecanismul de redresare și reziliență („mecanismul”) sprijină investițiile publice la scară largă și reformele întreprinse de statele membre pentru a se redresa în urma crizei provocate de pandemia de COVID-19 și pentru a promova coeziunea economică, socială și teritorială a Uniunii. 
            
            
               Pentru a asigura transparența și asumarea răspunderii în implementarea sa, mecanismul este integrat într-un cadru de monitorizare a performanței. Regulamentul privind Mecanismul de redresare și reziliență prevede că informațiile primite prin intermediul cadrului de monitorizare a performanței vor fi puse la dispoziția Parlamentului European, a celorlalte instituții și a cetățenilor europeni prin instituirea unui tablou de bord privind redresarea și reziliența („tabloul de bord”). Obiectivul tabloului de bord este de a furniza în mod transparent informații concise cu privire la progresele înregistrate în implementarea planurilor de redresare și reziliență. Acesta va fi pus la dispoziția publicului online și va fi actualizat de două ori pe an, în urma raportării bianuale de către statele membre. Tabloul de bord va include indicatori-cheie legați de domeniul de aplicare și de obiectivele mecanismului și va permite monitorizarea progreselor înregistrate în implementarea planurilor de redresare și reziliență în vederea atingerii acestor obiective. Ca atare, vor fi definiți indicatori comuni pentru a măsura performanța globală a mecanismului și pentru a prezenta progresele înregistrate în realizarea obiectivelor sale. Acești indicatori comuni vor fi integrați și raportați în cadrul tabloului de bord, care va constitui sistemul de raportare în materie de performanță al mecanismului. Tabloul de bord și indicatorii comuni pe care îi va conține vor fi utilizați de Comisie pentru a-și pregăti rapoartele anuale către Parlamentul European și Consiliu cu privire la implementarea mecanismului și raportul său de reexaminare către Parlamentul European și Consiliu privind implementarea mecanismului, în conformitate cu articolele 31 și 16 din Regulamentul privind Mecanismul de redresare și reziliență. În plus, tabloul de bord va servi drept bază pentru dialogul privind redresarea și reziliența dintre Parlamentul European și Comisie, în conformitate cu articolul 26 alineatul (4) din Regulamentul privind Mecanismul de redresare și reziliență.
            
            
               Comisia și statele membre trebuie să încurajeze sinergiile și să asigure o coordonare eficace între mecanism și alte programe și instrumente ale Uniunii. În conformitate cu articolul 28, acest lucru trebuie realizat prin (a) asigurarea complementarității, a sinergiei, a coerenței și a consecvenței dintre diferitele instrumente de la nivelul Uniunii, de la nivel național și, dacă este cazul, de la nivel regional, în special în ceea ce privește măsurile finanțate din fondurile Uniunii, atât în faza de planificare, cât și în timpul implementării; (b) optimizarea mecanismelor de coordonare pentru a se evita dublarea eforturilor; și (c) asigurarea unei cooperări strânse între autoritățile responsabile cu implementarea și controlul la nivelul Uniunii, la nivel național și, dacă este cazul, la nivel regional pentru a îndeplini obiectivele mecanismului. În acest scop, indicatorii comuni incluși în tabloul de bord trebuie să fie coerenți și consecvenți cu cei utilizați pentru alte fonduri ale UE. Monitorizarea progreselor înregistrate în cadrul Mecanismului de redresare și reziliență prin intermediul tabloului de bord nu exclude utilizarea altor instrumente de monitorizare a progreselor de către statele membre în contextul semestrului european, cum ar fi tabloul de bord social.
            
            
               Prezentul regulament delegat stabilește elementele detaliate ale tabloului de bord care trebuie să prezinte progresele înregistrate în implementarea planurilor de redresare și reziliență, precum și indicatorii comuni care vor fi utilizați pentru a raporta cu privire la progresele înregistrate și în scopul monitorizării și evaluării mecanismului și a planurilor de redresare și reziliență ale statelor membre. Acesta face distincție între indicatorii comuni și celelalte elemente ale tabloului de bord. Indicatorii comuni vor trebui să fie elaborați de statele membre, ceea ce necesită detalii și instrucțiuni suplimentare pentru a se asigura comparabilitatea datelor. Restul elementelor tabloului de bord vor fi compilate de Comisie din diversele informații pe care le va colecta prin implementarea mecanismului și a planurilor de redresare și reziliență ale statelor membre, asigurând astfel comparabilitatea datelor. Prin urmare, aceste elemente nu necesită același nivel de detalii și de instrucțiuni.
            
            
               1.2. Contextul juridic 
            
            
               Articolul 30 alineatul (2) din Regulamentul privind Mecanismul de redresare și reziliență împuternicește Comisia să definească, prin intermediul unui act delegat, elementele detaliate ale tabloului de bord cu scopul de a prezenta progresele înregistrate în materie de implementare a planurilor de redresare și reziliență. În temeiul articolului 30 alineatul (1) din Regulamentul privind Mecanismul de redresare și reziliență, tabloul de bord constituie sistemul de raportare în materie de performanță al mecanismului prin prezentarea progreselor înregistrate în implementarea planurilor de redresare și reziliență ale statelor membre în fiecare dintre cei șase piloni menționați în domeniul de aplicare al mecanismului, precum și a progreselor înregistrate în implementarea planurilor de redresare și reziliență în raport cu indicatorii comuni. Articolul 30 alineatul (4) precizează, de asemenea, că tabloul de bord trebuie să fie operațional până în decembrie 2021, să fie actualizat de Comisie de două ori pe an și să fie pus la dispoziția publicului pe un site internet sau pe un portal internet.
            
            
               Articolul 29 alineatul (4) litera (a) din Regulamentul privind Mecanismul de redresare și reziliență împuternicește Comisia să adopte, până la sfârșitul lunii decembrie 2021, un act delegat pentru a stabili indicatorii comuni care trebuie utilizați pentru raportarea cu privire la progresele înregistrate de mecanism și în vederea monitorizării și a evaluării mecanismului din perspectiva realizării obiectivului general și a obiectivelor specifice. În temeiul articolului 29 alineatul (5), statele membre raportează Comisiei cu privire la indicatorii comuni și, în conformitate cu articolul 27, această raportare trebuie efectuată de două ori pe an în contextul semestrului european.
            
            
               În conformitate cu punctul 31 din Acordul interinstituțional din 13 aprilie 2016 privind o mai bună legiferare, prezentul regulament delegat combină două delegări interdependente din Regulamentul privind Mecanismul de redresare și reziliență într-un singur act, și anume articolul 29 alineatul (4) litera (a) privind indicatorii comuni și articolul 30 alineatul (2) privind tabloul de bord. Decizia de a combina aceste două delegări se datorează legăturii privind fondul care există între ele, deoarece indicatorii comuni vor reprezenta o parte semnificativă a conținutului tabloului de bord, astfel cum se prevede la articolul 30 alineatul (3). Articolul 30 alineatul (3) prevede că tabloul de bord prezintă progresele înregistrate în raport cu indicatorii comuni menționați la articolul 29 alineatul (4). Regulamentul privind Mecanismul de redresare și reziliență oferă, de asemenea, un cadru în ceea ce privește calendarul, întrucât articolul 27 prevede că indicatorii comuni vor fi raportați de două ori pe an de către statele membre, iar articolul 30 alineatul (4) prevede că tabloul de bord va fi actualizat de două ori pe an. Acest lucru va permite ca tabloul de bord să reflecte actualizările furnizate de statele membre.
            
            
               2.CONSULTĂRI ÎNAINTEA ADOPTĂRII ACTULUI
            
            
               În conformitate cu Înțelegerea comună din 2016 dintre Parlamentul European, Consiliu și Comisie, Comisia a consultat experți din statele membre cu privire la prezentul regulament delegat, în cadrul a două reuniuni care au avut loc la 28 mai 2021 și la 14 iulie 2021. Reprezentanții Parlamentului European și ai Consiliului au participat la reuniune în calitate de observatori. Experții din statele membre au solicitat reducerea sarcinii administrative a administrațiilor lor publice prin raționalizarea numărului de indicatori comuni propuși și prin limitarea dezagregării datelor pentru acești indicatori. Experții din statele membre au solicitat, de asemenea, să se clarifice faptul că indicatorii comuni la nivelul fiecărui stat membru vor fi prezentați în termeni relativi pentru a se evita comparații înșelătoare din cauza dimensiunii sau naturii diferite a planurilor de redresare și reziliență. În plus, experții din statele membre au solicitat clarificări suplimentare și detalii cu privire la conținutul tabloului de bord.
            
            
               În conformitate cu Orientările privind o mai bună legiferare, prezentul regulament delegat a fost publicat pentru feedback timp de patru săptămâni, în perioada 28 iulie 2021-25 august 2021. Șapte părți interesate au prezentat feedback, majoritatea fiind active în domeniul politicilor privind mediul, clima și/sau eficiența energetică. Unele părți interesate au solicitat clarificări suplimentare și/sau detalierea câtorva elemente din tabloul de bord, inclusiv faptul că tabloul de bord va prezenta, de asemenea, rezultatele metodologiei de raportare socială definite în Regulamentul delegat (UE) …/… al Comisiei (To be completed by the publication office)
                  2*. Altele au solicitat prezentarea unor informații calitative suplimentare, în special în ceea ce privește informațiile care vor fi disponibile prin intermediul jaloanelor și al țintelor sau care vor fi colectate de Comisie în cadrul altor foruri. O serie de părți interesate au sugerat, de asemenea, să se adauge, să se înlocuiască sau să se dezagrege în mod suplimentar lista indicatorilor comuni pentru a acoperi mai mulți piloni, pentru a oferi o acoperire mai granulară a pilonului verde sau pentru a prezenta mai bine progresele înregistrate în ceea ce privește anumite grupuri de populație.
            
            
               3.ELEMENTELE JURIDICE ALE ACTULUI DELEGAT
            
            
               Dreptul de a adopta acte delegate este prevăzut la articolul 29 alineatul (4) litera (a) și la articolul 30 alineatul (2) din Regulamentul (UE) 2021/241.
            
            
               Articolul 1 stabilește conținutul tabloului de bord privind redresarea și reziliența și lista indicatorilor comuni.
            
            
               Articolul 2 stabilește cerințele de raportare.
            
         
         
            
               Articolul 3 stabilește intrarea în vigoare a prezentului regulament.
            
            
               REGULAMENTUL DELEGAT (UE) …/… AL COMISIEI
            
            
               din 28.9.2021
            
            
               de completare a Regulamentului (UE) 2021/241 al Parlamentului European și al Consiliului de instituire a Mecanismului de redresare și reziliență prin stabilirea indicatorilor comuni și a elementelor detaliate ale tabloului de bord privind redresarea și reziliența
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) 2021/241 al Parlamentului European și al Consiliului de instituire a Mecanismului de redresare și reziliență
                  3
               , în special articolul 29 alineatul (4) litera (a) și articolul 30 alineatul (2),
            
            
               întrucât:
            
            
               (1)Scopul Mecanismului de redresare și reziliență („mecanismul”) este de a furniza un sprijin financiar eficace și semnificativ menit să accelereze implementarea reformelor sustenabile și a investițiilor publice conexe în statele membre. Mecanismul este un instrument special conceput pentru a aborda efectele și consecințele negative ale crizei provocate de COVID-19 în Uniune.
            
            
               (2)În temeiul articolului 29 din Regulamentul (UE) 2021/241, implementarea mecanismului trebuie monitorizată și evaluată prin intermediul unor indicatori comuni. Acești indicatori comuni trebuie utilizați pentru raportarea cu privire la progresele înregistrate de mecanism și în vederea monitorizării și a evaluării mecanismului din perspectiva realizării obiectivului general și a obiectivelor specifice indicate la articolul 4 din Regulamentul (UE) 2021/241. Statele membre raportează Comisiei cu privire la indicatorii comuni.
            
            
               (3)În temeiul articolului 30 din Regulamentul (UE) 2021/241, sistemul de raportare în materie de performanță al mecanismului urmează să ia forma unui tablou de bord privind redresarea și reziliența („tabloul de bord”). Tabloul de bord trebuie să prezinte progresele înregistrate în materie de implementare a planurilor de redresare și reziliență ale statelor membre în fiecare dintre cei șase piloni care fac obiectul mecanismului, menționați la articolul 3 din regulamentul respectiv, precum și în raport cu indicatorii comuni. Tabloul de bord trebuie să fie pus la dispoziția publicului sub forma unui site internet sau a unui portal internet și să fie actualizat de două ori pe an.
            
            
               (4)Articolele 29 și 30 din Regulamentul (UE) 2021/241 sunt strâns legate, deoarece indicatorii comuni vor constitui o parte semnificativă a conținutului tabloului de bord, astfel cum se prevede la articolul 30 alineatul (3) din Regulamentul (UE) 2021/241. Pentru a se asigura coerența între dispozițiile respective, care trebuie să intre în vigoare în același timp, pentru a se oferi o imagine cuprinzătoare a cerințelor de raportare pentru statele membre și pentru a se facilita aplicarea regulamentului respectiv, este necesar ca dispozițiile care completează articolele respective să fie incluse într-un singur regulament delegat.
            
            
               (5)Tabloul de bord urmărește să furnizeze în mod transparent informații sintetice cu privire la progresele înregistrate în materie de implementare a mecanismului și a planurilor naționale de redresare și reziliență, astfel cum au fost aprobate prin respectivele decizii de punere în aplicare ale Consiliului. Acesta urmează să servească drept bază pentru dialogul cu Parlamentul European privind redresarea și reziliența menționat la articolul 26 din Regulamentul (UE) 2021/241.
            
            
               (6)În temeiul articolului 27 din Regulamentul (UE) 2021/241, statele membre trebuie să raporteze de două ori pe an, în contextul semestrului european, cu privire la progresele înregistrate în realizarea planurilor lor de redresare și reziliență și cu privire la indicatorii comuni. Pentru ca tabloul de bord să fie actualizat cu cele mai recente date disponibile și cu același calendar pentru toate statele membre, asigurând astfel egalitatea de tratament, o astfel de raportare trebuie să aibă loc în același timp pentru toate statele membre, în conformitate cu calendarul semestrului european.
            
            
               (7)Lista indicatorilor comuni din anexă este concepută astfel încât să acopere toate planurile de redresare și reziliență, dar raportarea de către un stat membru cu privire la un anumit indicator comun este relevantă numai în măsura în care există măsuri corespunzătoare în planul său. Faptul că un indicator comun nu este relevant pentru un plan de redresare și reziliență trebuie discutat între Comisie și statul membru în cauză. Având în vedere că fiecare indicator comun este în general relevant pentru marea majoritate a statelor membre, este de așteptat ca fiecare stat membru să raporteze cu privire la majoritatea indicatorilor.
            
            
               (8)Indicatorii comuni trebuie definiți cu un nivel suficient de detaliere pentru a se asigura că datele colectate de statele membre sunt comparabile și pot fi agregate pentru a prezenta implementarea mecanismului la nivelul Uniunii. În cazul în care sunt prezentați la nivelul fiecărui stat membru, indicatorii comuni trebuie să fie prezentați în termeni relativi, bazându-se și pe datele Eurostat, pentru a se evita comparații înșelătoare între statele membre din cauza dimensiunii sau naturii diferite a planurilor de redresare și reziliență.
            
            
               (9)În temeiul articolului 28 din Regulamentul (UE) 2021/241, Comisia și statele membre în cauză trebuie să încurajeze sinergiile și să asigure o coordonare eficace între mecanism și alte programe și instrumente ale Uniunii. Prin urmare, indicatorii incluși în tabloul de bord trebuie să fie, în măsura posibilului, coerenți cu cei utilizați pentru alte fonduri ale Uniunii.
            
            
               (10)În temeiul articolului 29 din Regulamentul (UE) 2021/241, monitorizarea implementării trebuie să fie orientată către activitățile desfășurate în cadrul mecanismului și să fie proporțională cu aceste activități. Prin urmare, sistemul Comisiei de raportare a performanței trebuie să asigure faptul că datele pentru monitorizarea implementării activităților și a rezultatelor sunt colectate în mod eficient, cu eficacitate și la timp. În acest scop, destinatarilor finanțării din partea Uniunii trebuie li se impună cerințe de raportare proporționale.
            
            
               (11)Celelalte elemente ale tabloului de bord trebuie compilate de Comisie prin intermediul informațiilor colectate în cursul procesului de monitorizare a implementării planurilor de redresare și reziliență și a mecanismului. Acest lucru ar trebui să asigure comparabilitatea datelor.
            
            
               (12)Având în vedere că tabloul de bord trebuie să fie operațional până la 31 decembrie 2021 și pentru a se asigura aplicarea cu promptitudine a măsurilor prevăzute în prezentul regulament, prezentul regulament trebuie să intre în vigoare în ziua următoare datei publicării în Jurnalul Oficial al Uniunii Europene,
            
         
         
            
               ADOPTĂ PREZENTUL REGULAMENT:
            
            
               Articolul 1 
               Conținutul tabloului de bord privind redresarea și reziliența și lista indicatorilor comuni
            
            
               Tabloul de bord prezintă progresele înregistrate în implementarea planurilor de redresare și reziliență pentru fiecare dintre cei șase piloni menționați la articolul 3 din Regulamentul (UE) 2021/241, care se măsoară în special prin:
            
            
               (a)îndeplinirea jaloanelor și a țintelor, care reflectă implementarea reformelor și a investițiilor prevăzute în deciziile de punere în aplicare adoptate de Consiliu, prin enumerarea jaloanelor și a țintelor care au fost îndeplinite în mod satisfăcător, înregistrând numărul acestora, și prin prezentarea procentului din numărul total de jaloane și de ținte stabilite în respectivele decizii de punere în aplicare ale Consiliului. În acest context, se poate raporta, de asemenea, cu privire la modul în care îndeplinirea jaloanelor și a țintelor contribuie la punerea în aplicare a recomandărilor relevante specifice fiecărei țări,
            
            
               (b)cheltuielile finanțate de mecanism, inclusiv în cadrul fiecăruia dintre pilonii menționați la articolul 3 din Regulamentul (UE) 2021/241, care încorporează cheltuieli sociale bazate pe metodologia definită în Regulamentul delegat (UE) …/… al Comisiei (To be completed by the publication office)
                  4
               , pe baza defalcării cheltuielilor estimate prevăzute în planurile de redresare și reziliență aprobate,
            
            
               (c)stadiul fiecărui plan de redresare și reziliență,
            
            
               (d)progresele înregistrate în ceea ce privește plata contribuțiilor financiare și a împrumuturilor,
            
            
               (e)analizele tematice ale măsurilor incluse în planurile de redresare și reziliență și exemple care ilustrează progresele înregistrate în implementare în cadrul celor șase piloni,
            
            
               (f)indicatorii comuni, astfel cum sunt stabiliți în anexă, care trebuie utilizați pentru raportarea cu privire la progresele înregistrate de mecanism și în vederea monitorizării și a evaluării mecanismului din perspectiva realizării obiectivului general și a obiectivelor specifice.
            
            
               Articolul 2 
               Raportarea
            
            
               1.Pentru ca tabloul de bord, inclusiv indicatorii comuni, să fie actualizat în mod coerent și consecvent de două ori pe an, toate statele membre raportează Comisiei de două ori pe an, în contextul semestrului european, cu privire la progresele înregistrate în realizarea planurilor lor de redresare și reziliență, inclusiv cu privire la măsurile operaționale, precum și cu privire la indicatorii comuni. 
            
            
               2.Raportarea cu privire la progresele înregistrate în ceea ce privește realizarea planurilor lor de redresare și reziliență are loc, de regulă, în fiecare an, până la jumătatea lunii aprilie și începutul lunii octombrie și cel târziu până la 30 aprilie și, respectiv, până la 15 octombrie. Perioada de raportare acoperă întreaga perioadă de implementare a planului, începând cu 1 februarie 2020, după caz.
            
            
               3.Raportarea pentru actualizarea indicatorilor comuni are loc în fiecare an până la 28 februarie și 31 august. Perioada de raportare acoperă întreaga perioadă de implementare a planului, începând cu 1 februarie 2020, după caz, până la datele-limită respective, și anume 31 decembrie și 30 iunie în fiecare an.
            
            
               Articolul 3
            
            
               Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 28.9.2021
            
            
               
                     Pentru Comisie,
               
               
                     Președinta
                     Ursula VON DER LEYEN
               
            
         
         
            
                  
                     (1)
                  
                        Regulamentul (UE) 2021/241 al Parlamentului European și al Consiliului de instituire a Mecanismului de redresare și reziliență (JO L 57, 18.2.2021, p. 17).
               
               
                  
                     (2)
                  * 
                        [REGULAMENTUL DELEGAT (UE) …/… AL COMISIEI de completare a Regulamentului (UE) 2021/241 al Parlamentului European și al Consiliului de instituire a Mecanismului de redresare și reziliență prin definirea unei metodologii de raportare a cheltuielilor sociale (referință COM C(2021)8801)] – to be deleted
               
               
                  
                     (3)
                  
                        JO L 57, 18.2.2021, p. 17. 
               
               
                  
                     (4)
                  * 
                        [REGULAMENTUL DELEGAT (UE) …/… AL COMISIEI de completare a Regulamentului (UE) 2021/241 al Parlamentului European și al Consiliului de instituire a Mecanismului de redresare și reziliență prin definirea unei metodologii de raportare a cheltuielilor sociale (referință COM C(2021)8801)] – to be deleted
               
            
      
    ---documentbreak--- 
      
         
         
            
               ANEXĂ
            
            
               Lista indicatorilor comuni
            
            
                
                  Indicatorii comuni vor reflecta progresele înregistrate în ceea ce privește realizarea obiectivelor mecanismului în cadrul reformelor și al investițiilor incluse în planurile de redresare și reziliență. O măsură poate contribui la mai mulți indicatori comuni. În cazul în care planul de redresare și reziliență al unui stat membru nu conține nicio măsură care contribuie la unii dintre indicatorii de mai jos, acesta poartă discuții cu Comisia pentru a decide dacă să raporteze indicatorul ca fiind „neaplicabil”.
            
            
                     
                        Numărul
                     
                     
                  
                  
                     
                        Indicator comun legat de sprijinul acordat prin Mecanismul de redresare și reziliență
                     
                  
                  
                     
                        Pilonii Mecanismului de redresare și reziliență
                     
                  
                  
                     
                        Explicație
                     
                  
                  
                     
                        Unitate
                     
                     
                  
               
                     
                        1
                     
                  
                  
                     
                        Economii în consumul anual de energie primară
                     
                  
                  
                     
                        Pilonul 1
                     
                     
                        Pilonul 3
                     
                  
                  
                     
                        Reducerea consumului anual total de energie primară pentru entitățile care beneficiază de sprijin ca urmare a sprijinului acordat prin măsuri în cadrul mecanismului. Valoarea de referință se referă la consumul anual de energie primară înainte de intervenție, iar valoarea obținută se referă la consumul anual de energie primară pentru anul următor intervenției. În cazul clădirilor, intervențiile trebuie să fie suficient de documentate pentru a putea calcula aceste valori, de exemplu prin utilizarea certificatelor de performanță energetică sau a altor sisteme de monitorizare care respectă criteriile stabilite la articolul 10 alineatul (6) din Directiva privind performanța energetică a clădirilor
                           1
                        . Pentru procesele din întreprinderi, consumul anual de energie primară se documentează pe baza auditurilor energetice în conformitate cu articolul 8 din Directiva privind eficiența energetică (2012/27/UE) sau cu alte specificații tehnice relevante.
                     
                     
                        Clădirile publice sunt definite ca fiind clădirile deținute de autoritățile publice și clădirile deținute de o organizație non-profit, cu condiția ca aceste organisme să urmărească obiective de interes general precum educația, sănătatea, mediul și transporturile. Printre exemple se numără clădirile pentru administrația publică, școli, spitale etc. 
                     
                  
                  
                     
                        MWh/an
                     
                  
               
                     
                        2
                     
                  
                  
                     
                        Capacitate operațională suplimentară instalată pentru energie din surse regenerabile 
                     
                  
                  
                     
                        Pilonul 1
                     
                     
                        Pilonul 3
                     
                  
                  
                     
                        Capacitate suplimentară instalată pentru energia din surse regenerabile datorită sprijinului acordat prin măsuri în cadrul mecanismului și care este operațională (și anume, conectată la rețea, dacă este cazul, și complet pregătită să producă energie sau care produce deja energie). Capacitatea de producție este definită drept „puterea electrică maximă netă”, astfel cum este definită de Eurostat
                           2
                        .
                     
                     
                        Energia din surse regenerabile este definită drept „energie din surse regenerabile nefosile, respectiv energie eoliană, solară (termică și fotovoltaică) și geotermală, energie ambientală, energia mareelor, a valurilor și alte tipuri de energie a oceanelor, energie hidroelectrică, biomasă, gaz de depozit, gaz provenit din instalațiile de epurare a apelor uzate și biogaz” (a se vedea Directiva 2018/2001). Indicatorul include, de asemenea, capacitatea electrolizoarelor pentru producția de hidrogen, constituită cu sprijin acordat prin măsuri în cadrul mecanismului. Indicatorul se colectează și se raportează separat pentru i) capacitatea de producție de energie din surse regenerabile și ii) capacitatea electrolizoarelor pentru producția de hidrogen
                     
                  
                  
                     
                        MW
                     
                  
               
                     
                        3
                     
                  
                  
                     
                        Infrastructuri pentru combustibili alternativi (puncte de realimentare/reîncărcare) 
                     
                     
                  
                  
                     
                        Pilonul 1
                     
                     
                        Pilonul 3
                     
                  
                  
                     
                        Numărul de puncte de realimentare/reîncărcare (noi sau modernizate) pentru vehicule nepoluante care beneficiază de sprijin prin măsuri în cadrul mecanismului.
                     
                     
                        Un punct de reîncărcare este definit drept o interfață care este capabilă să încarce, pe rând, câte un vehicul electric sau să schimbe, pe rând, câte o baterie a unui vehicul electric. Un punct de realimentare se referă la o unitate de realimentare pentru furnizarea de combustibil alternativ printr-o instalație fixă sau mobilă.
                     
                     
                        Combustibilii alternativi sunt definiți astfel încât să includă combustibilii sau sursele de energie care servesc, cel puțin parțial, ca substitut pentru sursele de petrol fosil în aprovizionarea cu energie a transporturilor și care au potențialul de a contribui la decarbonizarea acestuia și de a îmbunătăți performanța de mediu a sectorului transporturilor și care sunt în conformitate cu Directiva 2018/2001
                           3
                        .
                     
                     
                        Indicatorul se colectează și se raportează separat pentru (i) punctele de reîncărcare și (ii) punctele de realimentare. În cadrul acestei din urmă categorii, (iii) punctele de realimentare cu hidrogen se raportează separat. 
                     
                  
                  
                     
                        Puncte de realimentare/reîncărcare
                     
                  
               
                     
                        4
                     
                  
                  
                     
                        Populația care beneficiază de măsuri de protecție împotriva inundațiilor, a incendiilor de vegetație și a altor dezastre naturale legate de climă
                     
                  
                  
                     
                        Pilonul 1
                     
                     
                        Pilonul 4
                     
                  
                  
                     
                        Populația care locuiește în zone în care infrastructura de protecție (inclusiv infrastructura verde și soluțiile bazate pe natură pentru adaptarea la schimbările climatice) este construită sau modernizată în mod semnificativ datorită sprijinului acordat prin măsuri în cadrul mecanismului pentru a reduce vulnerabilitatea la inundații, incendii de vegetație și alte riscuri naturale legate de climă (furtuni, secetă, valuri de căldură). Indicatorul acoperă măsurile de protecție, care sunt localizate în mod clar în zone cu risc ridicat și care abordează în mod direct riscurile specifice, spre deosebire de măsurile mai generale puse în aplicare la nivel național sau regional. În cazul inundațiilor, indicatorul include populația rezidentă expusă riscului.
                     
                     
                  
                  
                     
                        Persoane
                     
                  
               
                     
                        5
                     
                  
                  
                     
                        Locuințe suplimentare cu acces la internet furnizat prin rețele de foarte mare capacitate
                     
                  
                  
                     
                        Pilonul 2
                     
                     
                        Pilonul 4
                     
                  
                  
                     
                        Numărul total de locuințe cu acces la rețele de foarte mare capacitate, astfel cum sunt definite în Orientările OAREC privind rețelele de foarte mare capacitate [BoR (20) 165
                           4
                        ], care au avut acces doar la conexiuni mai lente sau care nu au avut deloc acces la internet înainte de acordarea sprijinului prin măsuri în cadrul mecanismului. Ca atare, sunt luate în considerare, de asemenea, acoperirea rețelei 5G și modernizarea privind viteza în gigabiți. Îmbunătățirea accesului la internet trebuie să fie o consecință directă a sprijinului acordat prin măsuri în cadrul mecanismului. Indicatorul măsoară locuințele cu posibilitatea de acces și nu accesul efectiv.
                     
                     
                        O locuință este definită drept „o cameră sau o suită de camere dintr-o clădire permanentă sau o parte separată din punct de vedere structural a unei clădiri care (...) este concepută pentru a fi locuită de o gospodărie privată pe tot parcursul anului”
                           5
                         [a se vedea Comisia (Eurostat)].
                     
                     
                        Indicatorul nu ia în calcul locuințele colective, cum ar fi spitalele, azilurile de bătrâni, casele de bătrâni, închisorile, cazărmile militare, instituțiile religioase, pensiunile, pensiunile lucrătorilor etc.
                     
                  
                  
                     
                        Locuințe 
                     
                  
               
                     
                        6
                     
                  
                  
                     
                        Întreprinderile care beneficiază de sprijin să dezvolte sau să adopte produse, servicii și procese ale aplicațiilor digitale
                     
                  
                  
                     
                        Pilonul 2
                     
                     
                        Pilonul 3
                     
                  
                  
                     
                        Numărul de întreprinderi care beneficiază de sprijin să dezvolte sau să adopte servicii, produse și procese noi sau modernizate în mod semnificativ bazate pe tehnologii digitale, datorită sprijinului acordat prin măsuri în cadrul mecanismului. Printre acestea se numără tehnologiile digitale avansate, cum ar fi automatizarea, inteligența artificială, securitatea cibernetică, tehnologia blockchain, infrastructurile și spațiile de date de tip cloud și edge, calculul cuantic și calculul de înaltă performanță. Modernizările semnificative acoperă numai funcționalități noi. Prin urmare, informațiile sunt colectate separat (i) pentru întreprinderile care beneficiază de sprijin în vederea dezvoltării de tehnologii și soluții digitale și (ii) pentru întreprinderile care beneficiază de sprijin să adopte soluții digitale pentru a-și transforma serviciile, produsele sau procesele. Acestea se colectează, de asemenea, în funcție de dimensiunea întreprinderii.
                     
                     
                        O întreprindere este luată în calcul o singură dată, indiferent de câte ori primește sprijin pentru digitalizare prin măsuri în cadrul mecanismului.
                     
                     
                        Întreprinderea și dezagregarea în funcție de dimensiunea întreprinderii se definesc în conformitate cu definiția adoptată pentru indicatorul 9.
                     
                  
                  
                     
                        Întreprinderi 
                     
                  
               
                     
                        7
                     
                  
                  
                     
                        Utilizatori de servicii, produse și procese digitale publice noi și optimizate 
                     
                  
                  
                     
                        Pilonul 2
                     
                     
                        Pilonul 5
                     
                  
                  
                     
                        Numărul de utilizatori ai serviciilor, ai produselor și ai proceselor publice digitale nou dezvoltate sau modernizate în mod semnificativ prin intermediul unor măsuri în cadrul mecanismului. Modernizările semnificative acoperă numai funcționalități noi. Indicatorul are o valoare de referință 0 numai dacă serviciul, produsul sau procesul digital este nou. Termenul „utilizatori” se referă la clienții serviciilor și ai produselor publice nou dezvoltate sau modernizate prin intermediul sprijinului acordat prin măsuri în cadrul mecanismului, precum și la personalul instituției publice care utilizează procesele digitale nou dezvoltate sau modernizate în mod semnificativ prin sprijin acordat prin măsuri în cadrul mecanismului. Dacă nu pot fi identificați utilizatorii individuali, numărarea aceluiași client care utilizează un serviciu online de mai multe ori nu este considerată dublă contabilizare.
                     
                  
                  
                     
                        Utilizatori/an 
                     
                  
               
                     
                        8
                     
                  
                  
                     
                        Cercetători care lucrează în centre de cercetare care beneficiază de sprijin
                     
                  
                  
                     
                        Pilonul 3
                     
                  
                  
                     
                        Numărul de cercetători care utilizează direct, în cadrul liniei lor de activitate, centrul de cercetare public sau privat sau echipamentele pentru care se acordă sprijin prin măsuri în cadrul mecanismului. Indicatorul se măsoară în echivalent normă întreagă (ENI) anual, calculat în conformitate cu metodologia prevăzută în Manualul Frascati al OCDE din 2015.
                     
                     
                        Sprijinul trebuie să îmbunătățească centrul de cercetare sau calitatea echipamentelor de cercetare. Înlocuirile fără creșterea calității sunt excluse, precum și întreținerea. 
                     
                     
                        Posturile vacante de C&D nu sunt luate în calcul și nici personalul auxiliar pentru C&D (și anume posturile care nu sunt direct implicate în activități de C&D).
                     
                     
                        ENI anual al personalului de C&D se definește ca raportul dintre orele de lucru efectiv petrecute în C&D pe parcursul unui an calendaristic și numărul total de ore lucrate în mod convențional în aceeași perioadă de către o persoană sau un grup. Prin convenție, o persoană nu poate efectua mai mult de un ENI în C&D pe o bază bianuală. Numărul de ore lucrate în mod convențional se stabilește pe baza programului de lucru normativ/statutar. O persoană cu normă întreagă este identificată pe baza statutului său profesional, a tipului de contract (cu normă întreagă sau cu fracțiune de normă) și a nivelului său de angajare în C&D (a se vedea Manualul Frascati al OCDE din 2015, capitolul 5.3).
                     
                     
                        Indicatorul este defalcat în funcție de gen
                           6
                        .
                     
                  
                  
                     
                        Echivalent normă întreagă anual 
                     
                     
                  
               
                     
                        9
                     
                  
                  
                     
                        Întreprinderi care beneficiază de sprijin (din care: mici - inclusiv micro, medii, mari)
                     
                  
                  
                     
                        Pilonul 3
                     
                  
                  
                     
                        Indicatorul include toate întreprinderile care beneficiază de sprijin monetar sau în natură prin măsuri în cadrul mecanismului.
                     
                     
                        Întreprinderea este definită drept cea mai mică combinație de unități juridice, respectiv o unitate organizatorică producătoare de bunuri și servicii, care beneficiază de un anumit nivel de autonomie în adoptarea deciziilor, în special în privința alocării resurselor curente, care desfășoară una sau mai multe activități într-unul sau mai multe locuri. O întreprindere poate fi o singură unitate juridică. Unitățile juridice includ persoanele juridice a căror existență este recunoscută prin lege, independent de persoanele fizice sau instituțiile care le pot deține sau care sunt membre ale acestora, cum ar fi societățile în nume colectiv, societățile private în comandită, societățile cu răspundere limitată, societățile cu personalitate juridică etc. Unitățile juridice includ, de asemenea, persoanele fizice care desfășoară o activitate economică în nume propriu, cum ar fi proprietarul și operatorul unui magazin sau al unui garaj, un avocat sau un meșteșugar care desfășoară o activitate independentă [Comisia (Eurostat), în temeiul Regulamentului (CEE) nr. 696/93 al Consiliului, secțiunea III A din 15.3.1993].
                     
                     
                        Indicatorul se colectează și se raportează în funcție de dimensiunea întreprinderii. În sensul acestui indicator, întreprinderile sunt definite ca organizații cu scop lucrativ care produc bunuri și servicii pentru a satisface nevoile pieței.
                     
                     
                        Clasificarea întreprinderilor:
                     
                     
                        Întreprinderi mici, inclusiv microîntreprinderi (0-49 de angajați și lucrători independenți și cifră de afaceri anuală ≤ 10 milioane EUR sau bilanț ≤ 10 milioane EUR); 
                     
                     
                        Întreprinderi mijlocii (50-249 de angajați și lucrători independenți și cifră de afaceri anuală > 10 milioane EUR – ≤ 50 milioane EUR sau bilanț > 10 milioane EUR – ≤ 43 milioane EUR); 
                     
                     
                        Întreprinderi mari (> 250 de angajați și lucrători independenți și cifră de afaceri > 50 milioane EUR sau bilanț > 43 milioane EUR);
                     
                     
                        Dacă oricare dintre cele 2 praguri (angajați și lucrători independenți și cifră de afaceri anuală/bilanț) este depășit, întreprinderile sunt clasificate în categoria de mărime superioară;
                     
                     
                        [Comisia (Eurostat), pe baza Recomandării 2003/361/CE a CE, anexa, articolele 2-3];
                     
                     
                        Dimensiunea întreprinderii care beneficiază de sprijin se măsoară la începutul sprijinului.
                     
                  
                  
                     
                        Întreprinderi
                     
                  
               
                     
                           10
                     
                  
                  
                     
                        Numărul de participanți care urmează studii sau cursuri de formare
                     
                     
                  
                  
                     
                        Pilonul 2
                     
                     
                        Pilonul 4
                     
                     
                        Pilonul 6
                     
                  
                  
                     
                        Indicatorul ia în considerare numărul de participanți la activități de educație (ISCED 0-6, învățare în rândul adulților) și de formare (în afara locului de muncă/la locul de muncă, educație și formare profesională continuă etc.) sprijinite prin măsuri în cadrul mecanismului, inclusiv participanți la cursuri de formare în domeniul competențelor digitale
                           7
                        . Prin urmare, indicatorul se colectează și se raportează în funcție de i) participanții la educație sau formare, și, în rândul acestora, în funcție de ii) participanții la cursuri de formare în domeniul competențelor digitale. Acesta este, de asemenea, defalcat în funcție de gen
                           8
                         și vârstă
                           9
                        .
                     
                     
                        Participanții sunt luați în calcul la începerea activității de educație sau de formare.
                     
                  
                  
                     
                        Persoane
                     
                  
               
                     
                        11
                     
                  
                  
                     
                        Numărul de persoane încadrate în muncă sau aflate în căutarea unui loc de muncă
                     
                  
                  
                     
                        Pilonul 3
                     
                     
                        Pilonul 4
                     
                  
                  
                     
                        Șomerii
                           10
                         sau persoanele inactive
                           11
                         care au beneficiat de sprijin prin măsuri în temeiul Mecanismului de redresare și reziliență și care au un loc de muncă, inclusiv care desfășoară o activitate independentă, sau care erau inactive atunci când au beneficiat de sprijinul respectiv și care sunt angajate recent în activități de căutare a unui loc de muncă, imediat după primirea sprijinului respectiv.
                     
                     
                        Indicatorul este defalcat în funcție de gen
                           12
                         și vârstă
                           13
                        .
                     
                     
                        Sintagma „persoane aflate în căutarea unui loc de muncă” este definită ca incluzând persoanele care, de obicei, nu au un loc de muncă, sunt disponibile pentru a munci și caută în mod activ un loc de muncă, în conformitate cu definiția „șomerilor”.
                     
                     
                        Persoanele care s-au înregistrat recent la serviciile publice de ocupare a forței de muncă ca persoane aflate în căutarea unui loc de muncă sunt întotdeauna contabilizate, chiar dacă nu sunt imediat disponibile pentru muncă.
                     
                  
                  
                     
                        Persoane
                     
                  
               
                     
                        12
                     
                  
                  
                     
                        Capacitatea unităților de asistență medicală noi sau modernizate
                     
                  
                  
                     
                        Pilonul 4
                     
                     
                        Pilonul 5
                     
                  
                  
                     
                        Numărul maxim anual de persoane care pot fi deservite de o unitate de asistență medicală nouă sau modernizată datorită sprijinului acordat prin măsuri în cadrul mecanismului, cel puțin o dată pe parcursul unei perioade de un an.
                     
                     
                        Modernizarea nu include renovarea energetică sau întreținerea și reparațiile. Unitățile de asistență medicală includ spitale, clinici, centre de îngrijire ambulatorie, centre de îngrijire specializată etc.
                     
                  
                  
                     
                         Persoane/an
                     
                  
               
                     
                        13
                     
                  
                  
                     
                        Capacitatea sălilor de clasă din structurile de îngrijire a copiilor și educaționale noi sau modernizate
                     
                     
                  
                  
                     
                        Pilonul 4
                     
                     
                        Pilonul 6
                     
                  
                  
                     
                        Capacitatea sălilor de clasă în ceea ce privește numărul maxim de locuri în structurile de educație și îngrijire a copiilor preșcolari noi sau modernizate (ISCED 0-6) datorită sprijinului acordat prin măsuri în cadrul mecanismului. Capacitatea sălilor de clasă se calculează în conformitate cu legislația națională, dar nu include profesorii, părinții, personalul auxiliar sau orice alte persoane care pot utiliza, de asemenea, structurile.
                     
                     
                        Instituțiile de educație și îngrijire a copiilor preșcolari, cum ar fi creșele și grădinițele, se referă la cele concepute pentru copii de la naștere până la începutul educației primare (ISCED 0). Structurile educaționale includ școlile (ISCED 1-3, ISCED 4) și învățământul superior (ISCED 5-6). Indicatorul acoperă structurile de îngrijire a copiilor sau educaționale nou construite sau modernizate (de exemplu, pentru creșterea standardelor de igienă și siguranță), iar modernizarea nu include renovarea energetică sau întreținerea și reparațiile.
                     
                  
                  
                     
                        Persoane
                     
                  
               
                     
                        14
                     
                  
                  
                     
                        Numărul de tineri cu vârste cuprinse între 15 și 29 de ani care beneficiază de sprijin
                     
                  
                  
                     
                        Pilonul 6
                     
                  
                  
                     
                        Numărul de participanți cu vârste cuprinse între 15 și 29 de ani care beneficiază de sprijin monetar sau în natură prin măsuri în cadrul mecanismului.
                     
                     
                        Indicatorul este defalcat în funcție de gen
                           14
                        .
                     
                  
                  
                     
                        Persoane
                     
                  
               
         
         
            
                  
                     (1)
                  
                        2010/31/UE, astfel cum a fost modificată prin Directiva (UE) 2018/844.
               
               
                  
                     (2)
                  
                        „puterea activă maximă care poate fi furnizată, în mod continuu, cu toate instalațiile în funcțiune, la punctul de racordare (și anume, după deducerea surselor de alimentare pentru dispozitivele auxiliare ale centralei și luarea în considerare a pierderilor la transformatoarele considerate ca făcând parte integrantă din centrală”.
               
               
                  
                     (3)
                  
                        Mai precis, articolul 29 din Directiva 2018/2001, care stabilește criterii de durabilitate și de reducere a emisiilor de gaze cu efect de seră pentru biocombustibili, biolichide și combustibilii din biomasă.
               
               
                  
                     (4)
                  
                        Articolul 2 alineatul (2) din Codul european al comunicațiilor electronice (CECE) definește în prezent termenul „rețea de foarte mare capacitate” după cum urmează: „«rețea de foarte mare capacitate» înseamnă fie o rețea de comunicații electronice care este compusă în întregime din elemente din fibre optice, cel puțin până la punctul de distribuție la locația deservită, fie o rețea de comunicații electronice capabilă să ofere, în condiții obișnuite de ore de vârf, performanțe similare de rețea în ceea ce privește lărgimea de bandă disponibilă pentru transferul datelor atât pentru încărcare cât și pentru descărcare, reziliența, parametrii referitori la rata de eroare, precum și întârzierea de transfer al pachetelor de date și variația întârzierii de transfer al pachetelor de date”.
               
               
                  
                     (5)
                  
                        https://ec.europa.eu/eurostat/statistics-explained/index.php?title=Glossary:Dwelling.
               
               
                  
                     (6)
                  
                        Bărbați, femei, persoane non-binare. O serie de state membre au dispoziții legale sau practici care recunosc că este posibil ca anumite persoane să nu se încadreze în niciuna dintre cele două categorii sau să nu dorească să fie asociate cu una dintre ele. Pentru aceste state membre, persoanele respective trebuie să fie înregistrate ca fiind „non-binare”.
               
               
                  
                     (7)
                  
                        În conformitate cu anexa VII la Regulamentul privind Mecanismul de redresare și reziliență, care prezintă marcarea digitală în cadrul mecanismului, formarea în domeniul competențelor digitale trebuie înțeleasă în sensul domeniului de intervenție 108 (Sprijin pentru dezvoltarea de competențe digitale), care prevede: „Este vorba de competențe digitale la toate nivelurile și sunt incluse: programe de învățământ foarte specializate pentru formarea specialiștilor în domeniul digital (și anume programe axate pe tehnologie), formarea cadrelor didactice, dezvoltarea conținutului digital în scopuri educaționale și capacități organizaționale relevante. Sunt incluse și măsuri și programe care vizează îmbunătățirea competențelor digitale de bază.”
               
               
                  
                     (8)
                  
                        Bărbați, femei, persoane non-binare. O serie de state membre au dispoziții legale sau practici care recunosc că este posibil ca anumite persoane să nu se încadreze în niciuna dintre cele două categorii sau să nu dorească să fie asociate cu una dintre ele. Pentru aceste state membre, persoanele respective trebuie să fie înregistrate ca fiind „non-binare”.
               
               
                  
                     (9)
                  
                        0-17, 18-29, 30-54, 55 și peste.
               
               
                  
                     (10)
                  
                        Șomerii sunt persoane care, de obicei, nu au un loc de muncă, sunt disponibile pentru muncă și își caută în mod activ un loc de muncă. Persoanele considerate șomeri înregistrați în conformitate cu definițiile naționale sunt întotdeauna incluse aici, chiar dacă nu îndeplinesc toate cele trei criterii. Sursă: §18 în Direcția Generală Ocuparea Forței de Muncă, Afaceri Sociale și Incluziune, Statistici privind politica în domeniul pieței forței de muncă - Metodologie 2018.
               
               
                  
                     (11)
                  
                        Persoane inactive înseamnă persoane care în prezent nu fac parte din forța de muncă (în sensul că nu sunt angajate sau șomere în conformitate cu definițiile furnizate). Sursă: §20 în Direcția Generală Ocuparea Forței de Muncă, Afaceri Sociale și Incluziune, Statistici privind politica în domeniul pieței forței de muncă - Metodologie 2018.
               
               
                  
                     (12)
                  
                        Bărbați, femei, persoane non-binare. O serie de state membre au dispoziții legale sau practici care recunosc că este posibil ca anumite persoane să nu se încadreze în niciuna dintre cele două categorii sau să nu dorească să fie asociate cu una dintre ele. Pentru aceste state membre, persoanele respective trebuie să fie înregistrate ca fiind „non-binare”.
               
               
                  
                     (13)
                  
                        0-17, 18-29, 30-54, 55 și peste.
               
               
                  
                     (14)
                  
                        Bărbați, femei, persoane non-binare. O serie de state membre au dispoziții legale sau practici care recunosc că este posibil ca anumite persoane să nu se încadreze în niciuna dintre cele două categorii sau să nu dorească să fie asociate cu una dintre ele. Pentru aceste state membre, persoanele respective trebuie să fie înregistrate ca fiind „non-binare”.